# Smash Court Tennis Pro Tournament 2

Smash Court Tennis Pro Tournament 2 és un videojoc esportiu de tennis per a la consola PlayStation 2. Fou desenvolupat per Now Production i publicat per Sony Computer Entertainment a Europa el 28 de maig de 2004 (per Namco a la resta del món).
És la seqüela del joc Smash Court Tennis Pro Tournament.

## Jugabilitat

La jugabilitat bàsica és similar a la de qualsevol altre títol de simulació de tennis simple. El punt destacat del Smash Court Tennis Pro Tournament 2 és la major precisió dels moviments.
El joc inclou nombroses pistes (com ara de l'Open d'Austràlia, de Roland Garros, de Wimbledon i de l'Open dels Estats Units) i tennistes de la vida real, amb l'addició dels personatges desblocables de les sèries Soulcalibur i Tekken. Els jugadors també poden fer servir el seu propi tennista creat a la carrera de la modalitat Pro Tour.

### Modalitats Arcade i Exhibition

La modalitat Arcade presenta una sèrie de tres (Amateur), quatre (Challenger) o cinc (Pro) tornejos senzills contra jugadors hàbils, mentre que la modalitat Exhibition permet una major personalització dels partits.

### Modalitat Tutorial

Inclou una sèrie de lliçons per ajudar els jugadors a adaptar-se als diferents tipus de tirs i a les diferents tècniques.

### Modalitat Pro Tour

Permet als jugadors crear el seu propi tennista i engegar una carrera en la qual disputarà diversos partits i tornejos per mirar de pujar a la posició del número 1 del món.
La primera vegada que es crea un perfil, els jugadors poden triar el nom del tennista i el país que representarà, per a després personalitzar-ne la forma de la cara, el cossatge, el pentinat, etc., a més de l'estil de joc, que tindrà un impacte considerable als partits.
Una vegada entren a la carrera, els jugadors accedeixen a un calendari dels diversos tornejos, sessions d'entrenament i esdeveniments als quals poden participar. En jugar-hi, el tennista obté un nombre variable de punts d'experiència, necessaris per participar en més tornejos. Amb l'augment o la pèrdua dels punts, el tennista puja o cau a la classificació. Amb l'experiència, els usuaris també poden millorar les diferents qualitats del tennista i comprar articles nous a la botiga. Pel que fa als tornejos, els jugadors juguen només les "missions" (Mission Play), que salten als moments destacats de cada partit i els proporcionen un simple objectiu que han d'assolir per guanyar. Tanmateix, els jugadors poden canviar a l'estil de joc normal en què juguen els partits complets (Normal Play) als paràmetres de la carrera. Ocasionalment, els jugadors també rebran invitacions especials a tornejos o cartes dels fans.
Els tennistes creats al Pro Tour es poden utilitzar en la resta de modalitats, que mantenen les habilitats desenvolupades a la modalitat carrera.

### Modalitat Challenge

Presenta una sèrie de reptes que ajuden els jugadors a perfeccionar les seves habilitats del servei i del piloteig.

### Modalitat Spectator

Permet als jugadors configurar un partit personalitzat en el qual poden triar els tennistes, que seran tots controlats per la consola, i mirar així un partit automàtic.

### Trophy Room

Mostra tots els trofeus i els premis obtinguts i permet llegir els consells dels tennistes professionals desblocats, escoltar la banda sonora del joc i visualitzar els rècords de les diferents modalitats.

## Tennistes

El joc conté 16 tennistes reals i 4 desblocables de les sèries Soulcalibur i Tekken.
| Banderes | Banderes | Nom | Qualitat | Origen |
| Joc | Addic. | Nom | Qualitat | Origen |
| | | Andy Roddick | Power Serves | Real |
| | | Juan Carlos Ferrero | Strong Forehand | Real |
| | | Tim Henman | Serve & Volley | Real |
| | | Lleyton Hewitt | Baseliner | Real |
| | | James Blake | Hard Hitter | Real |
| | | Marat Safin | Hard Hitter | Real |
| | | Richard Gasquet | All-Around | Real |
| | | Tommy Haas | All-Around | Real |
| | | Justine Henin | Powerful Backhand | Real |
| | | Kim Clijsters | Baseliner | Real |
| | | Serena Williams | Power Player | Real |
| | | Amélie Mauresmo | Hard Hitter | Real |
| | | Lindsay Davenport | Fast Strokes | Real |
| | | Jennifer Capriati | Baseliner | Real |
| | | Daniela Hantuchová | All-Around | Real |
| | | Anna Kúrnikova | All-Court Player | Real |
| | | Heihachi Mishima | Power Player | Tekken |
| | | Ling Xiaoyu | Baseliner | Tekken |
| | | Raphael Sorel | Fast Strokes | Soulcalibur |
| | | Cassandra Alexandra | Serve & Volley | Soulcalibur |

## Recepció

El Smash Court Tennis Pro Tournament 2 rebé una qualificació de 74/100 segons el Metacritic. Ryan Davis, del diari GameSpot, digué: "els jugadors de la PlayStation 2 haurien de trobar moltes coses a apreciar del Smash Court Tennis Pro Tournament 2". Ed Lewis, del web IGN, notà: "en general, encara no és el millor [joc] que hi ha, però n'és definitivament una actualització sòlida [de la preqüela] i es manté amb força per si mateixa."
El web Eurogamer li assignà una puntuació de 5 sobre 10; l'Official U.S. PlayStation Magazine i el diari The Times, 4 sobre 5.

## Notes

* ↑ Al Japó i a Corea del Sud: Smash Court Pro Tournament 2

## Referències

* 1 2 3 4 5 6 «Smash Court Tennis Pro Tournament 2 Review» (en anglès americà). [Consulta: 22 setembre 2024].
* ↑ Cuevas, Esteban. «Cassandra, SoulCalibur VI's Newest Character, Explored» (en anglès), 24-08-2019. [Consulta: 22 setembre 2024].
* ↑ «Kikizo | Review: Smash Court Tennis Pro 2». [Consulta: 22 setembre 2024].
* 1 2 3 4 5 Lewis, Ed. «Smash Court Tennis Pro Tournament 2» (en anglès), 09-06-2004. [Consulta: 22 setembre 2024].
* 1 2 3 4 5 Contributor, Patrick Garratt. «Smash Court Tennis Pro Tournament 2» (en anglès), 15-06-2004. [Consulta: 22 setembre 2024].
* ↑ «Smash Court Tennis Pro Tournament 2 critic reviews» (en anglès). [Consulta: 22 setembre 2024].
* ↑ Official U.S. Playstation Magazine (en anglès). 82, juliol 2004, p. 97.
* ↑ «Smash Court Tennis Pro Tournament 2» (en anglès), 12-06-2004. [Consulta: 22 setembre 2024].